সিরাজগঞ্জ প্রতিনিধি : সিরাজগঞ্জের সলঙ্গায় ধর্ষিতার ইজ্জতের মূল্যের টাকার উপর ভাগ বসিয়েছে গ্রাম্য মাতববরেরা। এছাড়া শালিস বোডের সিদ্ধান্তে গ্রাম থেকে তাড়িয়ে দেওয়া হয়েছে ধর্ষিতাকে। ঘটনাটি ঘটেছে  সিরাজগঞ্জের সলঙ্গা থানার রামকৃষ্ণপুর ইউনিয়নের বলাইশিমলা গ্রামে। জানা গেছে উক্ত গ্রামের দিন মজুর শাহ জাহান আলী তার ২ সন্তানসহ স্ত্রী ছামেলাকে বাড়িতে রেখে পাবনার সাথিয়ায় শ্রম বিক্রি করতে যায়। এ সুযোগে গত ৪ জুলাই রাতে একই গ্রামের হাজী হারুনর রশীদের পুত্র  বলাইশিমলা দাখিল মাদ্রসার খন্ডকালিন শিক্ষক মওলানা মাহফুজুর রহমান (২৭ ) কৌশলে ছামেলার (৩০) ঘরে ঢুকে ধর্ষন করতে থাকে। এ সময় ছামেলা ও তার ২ সন্তানের আর্তচিৎকারে স্থানীয় লোকজন এসে মওলানা মাহফুজকে আটক করলেও কিছু প্রভাবশালী লোকের সহযোগিতায়  সে পালিয়ে যাওয়ার সুযোগ পায়। এঘটনাকে কেন্দ্র করে গত ৬ জুলাই রাত ২ টায় বলাইশিমলা গ্রামের তমছের মিস্ত্রীর বাড়িতে স্থানীয় ইউপি সদস্য আঃ জাববারের সভাপতিত্বে শালিসী বৈঠক হয়। ঐ বৈঠকে রহিজ, সুজাব, আনোয়ার হোসেন, আবু মুসা, তৈয়ব আলী, আফসার আলী ও মহের আলী মরু সহ ১৫/২০ জন মাতববর হিসেবে উপস্থিত ছিলেন। শালিস বৈঠকে মাহফুজ দোষী প্রমানিত হওয়ায় মাতববরগন তার নিকট থেকে ১ লাখ ২০ হাজার টাকা জরিমানা আদায় করে। এর মধ্যে থেকে ধর্ষিতা ছামেলাকে দেওয়া হয় মাত্র ৫০ হাজার টাকা। অবশিষ্ট ৭০ হাজার টাকা প্রধান মাতববরগন আত্নসাৎ করেছে বলে  অভিযোগ উঠেছে। এ ব্যাপারে ধর্ষিতা ছামেলা এ প্রতিবেদককে জানায় মাতববরগন নিজেদের ও থানা মেটানো বাবদ ৭০ হাজার টাকা নিয়েছে। এ ব্যাপারে শালিস বৈঠকের সভাপতি আঃ জাববার মেম্বার ঘটনার সত্যতা স্বীকার করলেও টাকা আত্নসাতের কথা অস্বীকার করেন। সলঙ্গা থানার অফিসার ইনচার্জ (ওসি) ফাইজুল ইসলামের সাথে এ বিষয়ে যোগাযোগ করা হলে তিনি জানান ঘটনাটি জানার পর একজন এস আই কে সেখানে পাঠানো হয়েছে, সত্যতা পাওয়া গেলে আইনগত ব্যবস্থা নেওয়া হবে।